หุ้นโครงสร้างพื้นฐาน
รู้สึกเหมือนกันไหม..?
17 มิ.ย. 2562

ลูบคมตลาดทุน : ธนะชัย ณ นคร
รู้สึกเหมือนกันไหม..?
หลังจากเมื่อวานนี้ดัชนีตลาดหุ้นไทย ปิดตลาดปรับลงต่ออีก 1 วัน แม้ว่าจะลงมาไม่มากก็เหอะ (ปิด -5.140 จุด มาที่ 1,667.23 จุด) ซึ่งถือเป็นการพักตัวแบบเล็ก ๆ ทำให้แอบเบาใจหน่อย
หุ้นลงมาแบบนี้ มีนัยสำคัญว่า มีโอกาสจะไปต่อได้ (บ้าง)
เล่าสู่กันฟัง ย้ำกันอีกครั้งว่า แนวต้านสำคัญทางเทคนิค และจิตวิทยา จะอยู่บริเวณ 1,680-1685 จุดนั่นแหละ
การที่ดัชนีเคลื่อนไหวบริเวณปัจจุบัน (1,660 – 1675 จุด) ทำให้นักลงทุนอาจจะไม่ต้องเผชิญกับความกดดัน จนต้องกระหน่ำขายหุ้นออกมา เมื่อพื้นที่ยังเปิดให้เล่นได้ต่อ
ธนาคารกลางสหรัฐ หรือเฟด จะประชุมเพื่อพิจารณาดอกเบี้ยนโยบายกัน
ทางไทยน่าจะรับทราบกันในช่วงเช้ามืดของวันพฤหัสบดีนี้
หากปรับลงเลย ก็ถือว่าเป็นไปตามคาดการณ์
มีโอกาสที่หุ้นอาจจะถูกขายทำกำไรออกมา หรือ อาจจะไปต่อก็ได้
แต่หากปรับลง แล้วเฟดส่งสัญญาณว่า อาจจะมีการปรับลดดอกเบี้ยครั้งที่สองแน่ ๆ ในปีนี้
เชื่อว่าดัชนีหุ้นไทยและหลายแห่งทั่วโลก เปิดไฟวิ่งชิดขวาผ่านตลอดแน่นอน
ช่วง 2 สัปดาห์ที่หุ้นไทยวิ่งขึ้นมาตลอด
หุ้นขนาดใหญ่หลาย ๆ ตัว ราคาขยับเข้าใกล้เป้าหมาย ทำให้นักวิเคราะห์ต่างออกมาเตือนให้ระวังการขายทำกำไร
ขณะเดียวกันให้เปลี่ยนตัวเล่น หันไปเล่นหุ้นขนาดกลางและเล็กมากขึ้น
หรือหุ้นประเภท Defensive stock ที่ราคาหุ้นยังแลกการ์ด (เช่นไฟฟ้า EA BGRIM GPSC CKP)
หุ้นอีกกลุ่มที่ถูกแนะนำกันมาต่อเนื่อง นั่นคือ หุ้นพวกโครงสร้างพื้นฐานฯ ต่าง ๆ เช่น JASIF, TFFIF, DIF, ABPIF, BTSGIF และอีกหลายหุ้นกองทุนฯ
ในช่วง 2-3 สัปดาห์ที่ผ่านมา
มีนักลงทุนปรับพอร์ต หรือโยกเงินเข้าไปลงทุนหุ้นประเภทนี้ค่อนข้างมาก
จากก่อนหน้านี้มักจะไม่ค่อยสนใจกันซักเท่าไหร่
ด้วยเหตุผลว่า เป็นหุ้นสำหรับคนที่ต้องการ “เงินปันผล” จริง ๆ เท่านั้น เพราะราคาหุ้นกลุ่มนี้ไม่ได้ขึ้นลงแบบหวือหวาอะไร
ราคาต่อหน่วยมักจะเคลื่อนไหวในกรอบแคบ นิ่ง ๆ อะไรประมาณนั้น
แต่ล่าสุด หุ้นหลาย ๆ ตัว ราคากลับขยับขึ้นมาน่าสนใจ
TFFIF แม้ว่าผลตอบแทนช่วงปีแรก ๆ จะไม่ได้สูงอะไรมากมาย
แต่กลับพบการทยอยซื้อเข้ามาต่อเนื่อง และดันราคาต่อหน่วยขึ้นมาที่ 11.90 บาท
TFFIF มีราคา ไอพีโอ เท่ากับ 10.00 บาท
นี่หากนักลงทุนคนไหนถือตั้งแต่ราคาไอพีโอ ป่านนี้กำไรกันเกือบ 20% (เริ่มเข้าเทรด 31 ต.ค.62)
JASIF เป็นอีกหุ้นโครงสร้างพื้นฐาน ฯ ที่พบว่ามีการทยอยซื้อเช่นกัน
ราคาต่อหน่วยเมื่อวานนี้ขึ้นไปที่ 10.50 บาท ก่อนจะลงมาปิด 10.40 บา ท ไม่เปลี่ยนแปลง
JASIF มีข่าวเกี่ยวกับเรื่องการเพิ่มสินทรัพย์เฟสสอง เข้ามา และคาดว่าจะแล้วเสร็จในปลายปี 2562 และจะช่วยดันผลตอบแทนเพิ่มขึ้น
ราคาของ JASIF ให้ผลตอบแทนเกือบ ๆ 9% ถือว่าค่อนข้างสูงเลยล่ะ
จึงเป็นอีกหุ้นโครงสร้างพื้นฐานที่นักลงทุนต่างสนใจ
โดยเฉพาะกลุ่มนักลงทุนที่ไม่อยากไปเผชิญกับกองทุนตราสารหนี้ที่กำลังถูกเรียกเก็บภาษีอัตรา 15% (จากผลตอบแทน)
DIF ราคาต่อหน่วยยืนแข็งแกร่งอย่างมาก
และเป็นแบบนี้มานานแล้ว
เช่นเดียวกับผลตอบแทนของ DIF เฉลี่ยอยู่ประมาณ 6%
ABPIF หรือ อมตะ บีกริมฯ มีผลตอบแทนสูงเช่นกัน หรือเกือบ 9%
หุ้นโครงสร้างพื้นฐานเหล่านี้ จะปันผลทุกไตรมาส
ส่วน BTSGIF ล่าสุดมีปัญหาเล็กน้อย หลังจากประเมินสินทรัพย์ใหม่ตามเกณฑ์ก.ล.ต.ทำให้ต้องงดจ่ายปันผลไป 2 ไตรมาส และหลังจากนั้นจะกลับมาเหมือนเดิม
แต่จากราคาปรับลงมาเหลือ 10.50 บาท ทำให้น่าสนใจต่อการเข้าลงทุน
และพบว่ามีการเข้าทยอยซื้อต่อเนื่อง ทำให้ราคาตีตื้นขึ้นมาได้บ้าง และมาอยู่บริเวณ 10.90 – 11.00 บาท
ผลตอบแทนล่าสุดยังอยู่ที่ 5.50 – 6.00%